29 ינואר 2012

 2012-0046-87

לכבוד לכבוד

ח"כ שלום שמחון ח"כ ד"ר **יובל שטייניץ**

שר התמ"ת שר האוצר

**שלום רב,**

**הנדון: הפחתת מכסים- המלצת הצוות לבדיקת התחרותיות בשוק מוצרי המזון והצריכה**

בהחלטת ממשלה ביום 30.11.10 (אימוץ המלצות הצוות החברתי-כלכלי - ועדת טרכטנברג) הוטל על הצוות להמליץ בפני שר האוצר על רמת המכסים אשר יחולו על טובין חקלאיים ומוצרי מזון שבפרטי המכס 1-24 לצו תעריף המכס ( מזון טרי ומזון מעובד) .

הצוות בחן את הנושא ארוכות כולל מפגשים עם הנציגים השונים בשרשרת הערך. חברי הצוות שמו לנגד עיניהם בדיונים הרבים שהוקדשו לנושא את כל השיקולים הנלווים להורדת המכסים ובמיוחד את ההשפעה שתהיה להחלטה על המועסקים במפעלים המייצרים מוצרים המוגנים במכס כיום. ומנגד , עמדה לנגד עיני חברי הצוות הסיבה לשמה הוקם הצוות קרי יוקר מחירי המזון בארץ .

**המלצת הצוות המצ"ב מחולקת להלן:**

1. מתווה להפחתת מכסים במוצרי מזון טרי – פרטי מכס:
	1. מוצרים שאינם מיוצרים בישראל או שהיקפי הייצור בהם זניחים – הורדת מכסים בין 40% ל 80% .
	2. מוצרים שיש בהם שיעורי מכס גבוהים במיוחד להלן:
		1. **בשר בקר טרי**– 190% שיעור מכס כיום. ההמלצה – להוריד ל 90% במתווה פוחת של 4 שנים.
		2. **עגלים**– שיעור המכס כיום 10% - סוכם כי משרד החקלאות יפעל לפתיחת קרנטינה רביעית שלהבנת הוועדה, תאפשר הבאת עגלים נוספים ולהגברת התחרויות במשק.
		3. **בשר כבש**– כיום 50% מכס על בשר קפוא וטרי. הומלץ להפחית את המכס בהדרגה ל 30% בשתי פעימות במשך שנתיים.
		4. **פטם – ההמלצה להפחית מכסים באופן הבא:**
			1. הפחתה של 50% בפטם הקפוא המיובא
			2. הפחתה של 25% בפטם הטרי.
		5. מזון תעשייתי מעובד:
			1. **טונה** –שיעור המכס כיום עומד עלכ 30%. ההמלצה: הפחתה ל 12% במתווה של 4 שנים.
			2. **נקניקים ומוצרי בשר**– כ- 50% מכס כיום. הפחתה ל 22% במתווה של 4 שנים.
			3. **מיצי פירות (רכזים למיצי פירות)**– המכס כיום כ 35%- 45%. המלצה להפחתה ל 12% במתווה של 4 שנים.
		6. יתר מוצרי המזון המעובד: הפחתה של 75% על פני 3 שנים שבסופם ייקבע שר האוצר את המשך יישום מתווה ההפחתה.

עיתוי ההפחתה והיקפה במשך התקופה, ייקבע בשים לב להסכמי הסחר הבינלאומיים ומגעים שמדינת ישראל מקיימת בנושא הסכמי סחר עם מדינות אחרות.

חברי הצוות בטוחים כי מתווה הפחתת המכסים כפי שהוצע מציע את הפתרון הטוב ביותר לכלל אזרחי המדינה, לתעשייה ולצרכנים. עבודת הצוות לבדיקת התחרותיות בשוק מוצרי המזון והצריכה ממשיכה והיא תתמקד בהשלמת העבודה לפי ההמלצות כפי שתוארו בדו"ח ההתקדמות של הצוות.

 **בכבוד רב,**

 שרון קדמי

 יו"ר הצוות

העתק:

חברי הצוות